### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen har den 15. december 2021 besluttet at udvide den nuværende affaldsordning til også at omfatte husstandsindsamling af mad- og drikkekarton, pap og farligt affald per 2023. På den baggrund fremlægges et forslag til tilrettet regulativ for husholdningsaffald til godkendelse.

## Indstillinger

Chefen for Vej, Ejendom og Affald indstiller, at forslag til ændring af regulativ for husholdningsaffald, gældende fra 1. januar 2023, godkendes i sin helhed og sendes i fire ugers offentlig høring.

## Behandling

Teknik- og Miljøudvalget.

## Sagsfremstilling

Den 15. december 2021 har kommunalbestyrelsen besluttet at udvide den nuværende affaldsordning for husstandsindsamling per 2023.

I dag indsamles madaffald, restaffald, papir- og kartonaffald, metalaffald og plastaffald i affaldsbeholdere og glas i kuber. Batterier og småt elektronik indsamles i poser på låg. Tekstil og pap indsamles via storskraldsordningen.

Fra 2023 indsamles mad-, rest-, papir-, pap-, metal-, plast-, mad- og drikkekartonaffald i affaldsbeholdere og glas i kuber samt farligt affald i miljøkasser. Batterier og småt elektronik indsamles i poser på låg. Tekstil indsamles via storskraldsordningen frem til kontraktophør i foråret 2023.

Ny indsamlingsordning for tekstilaffald er under udarbejdelse, og forventes politisk behandlet i foråret 2023.

Affaldsordninger skal beskrives i et kommunalt regulativ. Det betyder, at det nuværende regulativ for husholdningsaffald skal tilpasses de nye ordninger. I regulativet er beskrevet, hvem ordningen omfatter, brug og anvendelse samt anbringelse af beholdere.

Forslag til regulativ for husholdningsaffald er vedlagt som Bilag 1.

Væsentlige ændringer fra det gældende regulativ for husholdningsaffald til det nye forslag til regulativ er følgende:

* Papaffald sorteres sammen med papir (§§ 11 og 12).
* Mad- og drikkekartonaffald sorteres sammen med metal- og plastaffald (§§ 14, 15 og 16).
* Tilpasset tømningsfrekvens.
* Tilmeldeordning for indsamling af farligt affald i miljøkasser (§ 17).
* Storskraldsordningen ophører i foråret 2023 (§ 28).
* Efter affaldsbekendtgørelsen begrænses afbrænding af haveaffald til den 23. juni (§ 27).

*Offentlig høring inden endelig vedtagelse*
Før en endelig vedtagelse og ikrafttræden skal regulativet i fire ugers offentlig høring. Høringen vil blive annonceret på kommunens hjemmeside. Eventuelle indkomne bemærkninger vil blive taget til efterretning og/eller indarbejdet i regulativet. Når høringen er gennemført, vil der blive lagt en sag om endelig vedtagelse op til Kommunalbestyrelsen.

## Økonomiske konsekvenser

Der er ingen økonomiske konsekvenser.